Sagunt ret homenatge a les víctimes de la COVID-19 i als col·lectius que van treballar en primera línia en la pandèmia
14 de març 2025

![](/media/002boc5f/img_homenaje_02.jpg?width=850&height=637.5)Instantània de la inauguració del monument 'Refugi'

Sagunt ha celebrat un acte d'homenatge a les víctimes de la COVID-19 amb la inauguració del monument ‘Refugi’, situat en la rotonda Ramón y Cajal, obra de l'artista Cristóbal Llorente. L'escultura representa l'abraç com a símbol de la solidaritat i la resiliència de la societat en els moments més durs de la pandèmia.

L'acte institucional, que ha tingut lloc en la sala d'actes de l'Hospital de Sagunt, ha comptat amb la presència de la corporació municipal, directiva de l'Hospital, representants dels cossos de seguretat, personal sanitari, voluntariat, agricultors, associacions festives i veïnals, així com familiars de víctimes i ciutadania en general. Cinc anys després de la declaració de l'Estat d'Alarma a Espanya, este acte ha servit per a retre homenatge als qui van perdre la vida i agrair la labor dels qui, des de diferents àmbits, van sostindre el funcionament de la societat en aquells moments d'incertesa.

La cerimònia ha començat amb la interpretació de _The Sound of Silence_, a càrrec del quartet conformat per Clara Morant en la veu, José Vicente Tallada en la guitarra, Adrián González en el violoncel i Sergi Rajadell en el piano.

A continuació, l'actual gerent del Departament de Salut de Sagunt, Ana Mª Peiró, ha obert l'acte, posant en valor el treball del personal sanitari durant la crisi sanitària de la COVID-19.

L'acte, conduït per la periodista Yolanda Portillo, també ha donat veu a les víctimes de la COVID-19. En concret, José María Albert, veí del municipi que va patir la pèrdua dels seus progenitors a causa del virus, ha pres la paraula en representació dels familiars de les víctimes, per a compartir el seu testimoniatge i expressar l'impacte personal de la pandèmia en les seues vides.

![](/media/x5cj20en/img_6754.jpg?width=850&height=566.5283203125)Instantània del públic en l'acte institucional

L'acte ha continuat amb intervencions de professionals sanitaris, com Maribel Belmonte, infermera de l'UCI de l'Hospital de Sagunt, i José Luis Chover, gerent de l'àrea de salut de Sagunt durant la pandèmia. Els dos han recordat els moments més difícils viscuts als hospitals i l’entrega de tots els professionals sanitaris en la lluita contra el virus.

Així mateix, l'esdeveniment ha comptat amb la intervenció de Gloria Calero, exdelegada del Govern a la Comunitat Valenciana, qui ha compartit la seua experiència en la coordinació de mesures per a la protecció de la ciutadania i ha posat l'accent en la labor de les Forces i Cossos de Seguretat de l'Estat durant la crisi sanitària.

Finalment, l'alcalde de Sagunt, Darío Moreno, ha dirigit unes paraules en nom de la ciutat, subratllant la importància de la memòria i del reconeixement a totes les persones que van fer possible que la societat seguira avant.

![](/media/ekbf5bmn/img_6817.jpg?width=850&height=566.5283203125)L'alcalde de Sagunt, Dario Moreno, en l'acte institucional

"Este monument no és solament ferro. És memòria viva, un recordatori d'aquells dies en què vam aprendre el valor de la solidaritat i vam comprendre que una societat es mesura per la seua capacitat de cuidar els més vulnerables", ha afirmat l'alcalde. A més, ha volgut destacar el paper dels qui van estar en primera línia, però també el d'aquells treballs essencials que van garantir el dia a dia en els pitjors moments: "Va haver-hi altres fronts, menys visibles, però igualment imprescindibles. Tots i totes van fer possible que, malgrat el confinament, seguírem avant. A totes estes persones, hui els diem: gràcies", ha afegit Moreno.

Així mateix, l'alcalde ha recordat les mesures impulsades des de l'Ajuntament de Sagunt durant la crisi sanitària: "Intensificàrem la neteja i desinfecció dels espais públics, distribuírem 90.000 mascaretes en les bústies dels nostres veïns i veïnes quan escassejaven, realitzàrem més de 12.000 telefonades als nostres majors per a detectar qualsevol necessitat d'ajuda, reforçàrem els Servicis Socials, creàrem una xarxa de voluntariat amb més de 300 persones i vam posar en marxa mesures fiscals i plans de subvencions perquè autònoms i xicotetes empreses pogueren resistir".

![](/media/pugbskn1/img_6860.jpg?width=850&height=566.5283203125)Instantània de la inauguració del monument 'Refugi'

Per a tancar l'acte, s'ha dut a terme un dels moments més solemnes de la jornada, la col·locació d'una corona de llorer en memòria de les víctimes de la COVID-19. L'homenatge ha conclòs amb un minut de silenci i amb el lliurament de roses roges, per part dels assistents, davant el monument com a gest de record i reconeixement.

![](/media/yukftijj/img_homenaje_01.jpg?width=850&height=637.5)Instantània de la inauguració del monument 'Refugi'

*   [](http://www.facebook.com/sharer.php?u=https://aytosagunto.es/va/actualitat/sagunt-ret-homenatge-a-les-víctimes-de-la-covid-19-i-als-col-lectius-que-van-treballar-en-primera-línia-en-la-pandèmia/ "Facebook")
*   [](http://twitter.com/share?url=https://aytosagunto.es/va/actualitat/sagunt-ret-homenatge-a-les-víctimes-de-la-covid-19-i-als-col-lectius-que-van-treballar-en-primera-línia-en-la-pandèmia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ret-homenatge-a-les-víctimes-de-la-covid-19-i-als-col-lectius-que-van-treballar-en-primera-línia-en-la-pandèmia/ "Linked In")
*   [](mailto:?body=https://aytosagunto.es/va/actualitat/sagunt-ret-homenatge-a-les-víctimes-de-la-covid-19-i-als-col-lectius-que-van-treballar-en-primera-línia-en-la-pandèmia/)